ເຫດ​ລະ​ເບີດ ທີ່​ນະ​ຄອນ​ຫຼວງ​ກາ​ບູ​ລ ສັງ​ຫານ​ພະ​ນັກ​ງານ​ສະ​ຖານ​ທູດ​ຣັດ​ເຊຍ 2 ຄົນ ແລະ​ຊາວ​ອັ​ຟ​ກາ​ນິ​ສ​ຖານ 4 ຄົນ 
ລະ​ເບີດ​ໄດ້​ແຕກ​ຂຶ້ນ ໃນ​ເວ​ລາ​ທີ່​ນັກ​ການ​ທູດ​ຣັດ​ເຊຍ ກ້າວ​ອອກ​ມາ ເພື່ອ​ປະ​ກາດ​ຊື່​ຜູ້​ທີ່​ຂໍ​ວີ​ຊາ​ຊາວ​ອັ​ຟ​ກາ​ນິ​ສ​ຖານ ທີ່​ເຂົ້າ​ແຖວ​ຢູ່ນັ້ນ ອີງ​ຕາມ​ລາຍ​ງານ​ຂອງ​ສື່ມວນ​ຊົນ​ຣັດ​ເຊຍ
ເຫດລະເບີດທີ່ແຕກຂຶ້ນໃກ້ໆສະຖານທູດຣັດເຊຍໃນນະຄອນຫຼວງກາບູລຂອງອັຟການິສຖານໃນວັນຈັນວານນີ້ ໄດ້ສັງຫານຢ່າງໜ້ອຍ 6 ຄົນ ຮວມທັງພະນັກງານຂອງສະຖານທູດດັ່ງກ່າວສອງຄົນ ຜູ້ກໍ່ການຮ້າຍ “ທີ່ບໍ່ຊາບຝ່າຍໄດ້ບີບຄະນວນລະເບີດໃຫ້ແຕກຂຶ້ນ” ເວລານັກການທູດຣັດເຊຍໄດ້ຍ່າງອອກໄປຂ້າງນອກ ເພື່ອປະກາດລາຍຊື່ຂອງຊາວອັຟການິສຖານທີ່ເຂົ້າແຖວຂໍວີຊີ ອີງຕາມລາຍງານຂ່າວຂອງສື່ມວນຊົນຣັດເຊຍ ໂດຍອ້າງຊື່ກະຊວງການຕ່າງປະເທດແລະພວກທີ່ເຫັນເຫດການ ສ່ວນຊະຕາກຳຂອງນັກການທູດທ່ານນັ້ນ ຍັງບໍ່ທັນເປັນທີ່ຮູ້ກັນເທື່ອໃນເວລານີ້ ທ່ານຄາລິດ ຊາດຣານ ໂຄສົກຂອງຕຳຫຼວດໃນເຂດນະຄອນຫຼວງກາບູລ ກ່າວວ່າ ຜູ້ໂຈມຕີສະຫຼະຊີບດ້ວຍລະເບີດໄດ້ຖືກຂ້າຕາຍໂດຍຍາມຮັກສາຄວາມປອດໄພຂອງຕາລີບານ ກ່ອນທີ່ຜູ້ກ່ຽວຈະໄປຮອດເປົ້າໝາຍ ທ່ານຊາດຣານກ່າວຜ່ານທາງທວີດເຕີ້ວ່າ “ຜູ້ໂຈມຕີຕັ້ງໃຈທີ່ຈະລະເບີດໂຕລາວເອງຢູ່ໃນທ່າມກາງຝູງຊົນ ແຕ່ເຈົ້າໜ້າທີ່ຮັກສາຄວາມປອດໄພໄດ້ສະກັດກັ້ນລາວໄວ້ ແລະລາວໄດ້ຕົກເປັນເປົ້າ ກ່ອນທີ່ຈະໄປຮອດເປົ້າໝາຍ ຊຶ່ງພາໃຫ້ເກີດເຫດລະເບີດ ” ທ່ານຊາດຣາ ນໃຫ້ການຢືນຢັນກ່ຽວກັບການເສຍຊີວິດຂອງພົນລະເຮືອນອັຟການິສຖານ 4 ຄົນ ແລະກ່າວຕື່ມວ່າ ມີອີກຢ່າງໜ້ອຍ 10 ຄົນໄດ້ຮັບບາດເຈັບ ສະຖານທູດຣັດເຊຍໃນນະຄອນຫຼວງກາບູລ “ແມ່ນມີການຕິດຕໍ່ຢ່າງໃກ້ຊິດກັບກຳລັງພິເສດອັຟການິສຖານ ຊຶ່ງໃນເວລານີ້ພວມທຳການສືບສວນສອບສວນກ່ຽວກັບເລື້ອງນີ້ຢູ່” ອີງຕາມຄຳເວົ້າຂອງກະຊວງການຕ່າງປະເທດຣັດເຊຍ ລັດຖະມົນຕີການຕ່າງປະເທດຣັດເຊຍ ທ່ານເຊີເກ ລາວຣັອຟ ແລະຄູ່ຕຳແໜ່ງຈາກຕາຈິກກິສຖານ ທ່ານເຊີໂຣ ຈິດດິນ ມູຣິດດິນ ໄດ້ໄປຢ້ຽມຢາມຜູ້ເຄາະຮ້າຍຈາກການໂຈມຕີ ທີ່ນະຄອນຫຼວງກາບູລ ກ່ອນຈະເລີ້ມການເຈລະຈາທີ່ນະຄອນຫຼວງມົສກູ ກຸ່ມລັດອິສລາມໄດ້ອ້າງເອົາຄວາມຮັບຜິດຊອບໃນການໂຈມຕີຄັ້ງນີ້ ຊຶ່ງນັບເປັນເທື່ອທຳອິດທີ່ໄດ້ແນເປົ້າໝາຍໃສ່ສະຖານທູດໃນນະຄອນຫຼວງອັຟການິສຖານນັບແຕ່ກຸ່ມຕາລີບານໄດ້ເຂົ້າຢຶດອຳນາດເມື່ອນຶ່ງປີກ່ອນ ໂຄສົກກະຊວງການຕ່າງປະເທດຂອງຕາລີບານ ອັບດູລ ກາຮາ ບອລຄີ ກ່າວວ່າ ກຳລັງຮັກສາຄວາມສະຫງົບໄດ້ເລີ້ມທຳການສືບສວນສອບສວນ “ຮອບດ້ານ” ແລະຈະເພີ້ມກຳລັງຮັກສາຄວາມສະຫງົບຢູ່ທີ່ສະຖານທູດ